Henri Le Fauconnier

Henri Le Fauconnier (født 5. juli 1881 i Hesdin i departementet Pas-de-Calais i Frankrike, død 25. desember 1946 i Paris) var en fransk kunstner kjent for å ha vært blant pionerene innen  fauvismen og kubismen.

Biografi 
Le Fauconnier flyttet fra hjemtraktene i det nordlige Frankrike til Paris i 1901 for å lese jura. Etter en tid endret han studieretning og begynte å studerr malerkunst, først ved Jean-Paul Laurens' atelier og så blant annet ved Académie Julian. Han deltok ved den kjente Salon des indépendants i 1904. Hans tidlige maleri er fauvistisk, influert av gruppen Les Nabis og Matisse. 

Hans stil ble snart endret mot kubisme etter at han hadde tatt inntrykk av Cézannes verk. 

Ved Salon d'automne i 1909 stilte Le Fauconnier ut ved siden av Constantin Brâncuși, Jean Metzinger og Fernand Léger. Ved Salon des indépendants i 1911 forårsaket Le Fauconnier og hans kolleger Fernand Léger, Robert og Sonia Delaunay, Jean Metzinger og Albert Gleizes skandale med sine kubistiske malerier. Le Fauconnier utstilte i 1912 sin enorme Les Montagnards attaqués par des ours (Fjellfolkene angrepet av bjørner) i det årets Salon d'automne.

Le Fauconnier var med i Puteaux-gruppen, og ble betraktet som en ledende person blant de såkalte Montparnasse-kubistene, og dermed fikk han en livlig og fruktbar kontakt med andre europeiske avantgarde-kunstnere. Vasilij Kandinskij inviterte ham til å skrive en teoretisk tekst til Neue Künstlerverein i München og hans malerier ble reprodusert i skrifter av Der Blaue Reiter som eksempel på deres kunstretning. Han deltok på flere utstillinger med avantgarde-kunstnere i Moskva.

Årene rundt 1910 underviste Le Fauconnier ved Académie de la Palette i Paris og hadde blant annet svenskene Vera Nilsson, Agnes Cleve og John Jon-And som elever. En annen kjent elev var den russiske Vera Mukhina.

Ved utbruddet av første verdenskrig var Le Fauconnier i Nederland og forble der i seks år. Hans kunst hadde nå utviklet seg til en blanding av kubisme og ekspresjonisme, en stil som til viss del influerte den samtide nederlandske kunsten. Han vendte tilbake til Paris i 1920, og bodde fra 1923 om somrene i et hus i 
Grosrouvre i Île-de-France. Fra nå kom han til å arbeide i en mer realistisk og mindre nyskapende retning.

Henri Le Fauconnier døde av hjerteslag i 1946, og ble begravet i Grosrouvre.

Le Fauconniers kunstneriske verk finnes fremfor alt bevart i samlinger i Stedelijk Museum i Amsterdam, Gemeentemuseum i Haag og Eremitasjen i St. Petersburg.

Noen kjente verker 
 Femme nue dans un intérieur, Lyon, Musée des Beaux-Arts
 L’Église de Grosrouvre, Lyon, Musée des Beaux-Arts
 L’Enfant breton, Lyon, Musée des Beaux-Arts
 Nature morte aux fleurs, Beauvais, Musée Départemental de l’Oise
 Paysage, Lyon, Musée des Beaux-Arts
 Portrait de vieille femme, Lyon, Musée des Beaux-Arts
 Maisons dans les rochers à Ploumanac'h, Brest, Musée des Beaux-Arts

Referanser

Eksterne lenker 
 
 Hermitage Museum, Saint Petersburg, Russia, The Lake, 1911, Village among the Rocks, ca.1910, Little Schoolgirl, 1907, The Signal, 1915
 The Huntsman (Le chasseur), 1912
 Henri le Fauconnier (1881-1946)
 The Modernist Journals Project
 Henri Le Fauconnier, Encyclopædia Universalis.fr
 Henri Le Fauconnier, Herimitage.nl

Franske kunstnere
Personer fra departementet Pas-de-Calais